user
Pihallani on lintuja, saanko häätää ne pois?
assistant
Luonnonsuojelulaissa on kielletty rauhoitettujen lintujen tahallinen häiritseminen erityisesti eläinten lisääntymisaikana, tärkeillä muuton aikaisilla levähdysalueilla tai muutoin niiden elämänkierron kannalta tärkeillä paikoilla.  

Pesiviä lintuja ei saa häiritä. Jos linnut eivät pesi, vaan ovat esim. ruokailemassa, lepäilemässä tai muuten vain oleilemassa piha-alueella tai uimarannalla, linnut saa hätistää pois. Hätistämistavan on oltava sellainen, että linnut tai muut eläimet eivät vahingoitu hätistämisen seurauksena. Pesimäaikana hätistämisessä ei myöskään saa käyttää äänikarkotteita, sillä äänipelottimen käytöstä voi aiheutua alueella pesivien lintujen pesinnän häiriintymistä.  

Luonnonsuojelulain mukaan häirintä on kuitenkin kiellettyä lajin elinkierron kannalta tärkeillä paikoilla. Yksittäistä piha-aluetta laajemmat puistoalueet, pellot tai saaret tms. voivat olla lajin elinkierron kannalta esimerkiksi tärkeitä ruokailu- tai levähtämisalueita, jolloin karkottaminen voi vaatia poikkeamislupaa luonnonsuojelulain mukaisista rauhoitussäännöksistä. Jos suunnittelet pesivien lintujen karkottamista tai pesimättömien lintujen karkottamista esim. pellolta tai puistosta, pyydä ennen karkotustoimiin ryhtymistä Varsinais-Suomen ELY-keskukselta arvio siitä, vaativatko suunnittelemasi karkotustoimenpiteet poikkeusluvan. Pyyntö toimitetaan Varsinais-Suomen ELY-keskuksen kirjaamoon kirjaamo.varsinais-suomi@ely-keskus.fi . Vastaa pyynnössäsi kaikkiin seuraaviin kysymyksiin, jotta lupatarpeen arvio voidaan tehdä: 1) mistä lajista ja paikasta on kyse (osoite, kiinteistötunnus tai tilatunnus), 2) mitä toimenpiteitä aiot tehdä, 3) mihin ajankohtaan (esim. kesäkuussa) toimenpiteitä on aikomus tehdä, 4) onko karkotettavaksi aiottuja lintuja esiintynyt alueella toistuvasti vai onko kyse uudesta ongelmasta ja 5) onko alueella muita lintuja ja jos, niin mitä.  